Diari Oficial de la Generalitat Valenciana


Sumari del DOGV 6271, del 20-05-2010 (2010/5687)

ORDE 6/2010, de 6 de maig, de la Conselleria de Sanitat, per la qual s'establixen les bases reguladores i es convoquen ajudes per a l'adequació, reforma o construcció de consultoris auxiliars d'atenció primària a la Comunitat Valenciana per a l'exercici 2010.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6271

Data del DOGV
:   20-05-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/5687


Data del document
:   06-05-2010

Organisme emissor
:   Conselleria de Sanitat

Tipus de document
:   Ordre

Correcció d'errades

Anàlisi jurídica

 Descriptors 

:   * ajuda pública
    * política sanitària

ORDE 6/2010, de 6 de maig, de la Conselleria de Sanitat, per la qual s'establixen les bases reguladores i es convoquen ajudes per a l'adequació, reforma o construcció de consultoris auxiliars d'atenció primària a la Comunitat Valenciana per a l'exercici 2010. [2010/5687]
La Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana, té com a objecte l'ordenació sanitària en la Comunitat Valenciana i regula les actuacions que permeten fer efectiu, dins del seu àmbit territorial, el dret dels ciutadans a la protecció de la salut, reconegut en l'article 43 de la Constitució Espanyola, en el marc de les competències que atribuïx l'article 148 d'esta, l'article 54 de l'Estatut d'Autonomia de la Comunitat Valenciana, i els articles 41 i 42 de la Llei 14/1986, de 25 d'abril, General de Sanitat.
El Decret 74/2007, de 18 de maig, del Consell, pel qual s'aprova el reglament sobre estructura, organització i funcionament de l'atenció sanitària a la Comunitat Valenciana, definix i estructura l'atenció primària de salut a la Comunitat Valenciana.
La Generalitat, a través de l'Agència Valenciana de Salut, desplega un model d'atenció primària que pretén acostar els servicis de salut a la població i millorar l'atenció que des d'este nivell es presta, alhora que n'augmenta la qualitat.
En l'atenció primària s'integren les accions sanitàries sobre la comunitat i l'individu, dirigides a cuidar i millorar la salut individual i col·lectiva.
A més, la Llei 3/2003 definix l'Agència Valenciana de Salut com l'eix de l'organització dels servicis sanitaris públics, amb la finalitat de coordinar totes les entitats administratives amb responsabilitats en el camp de la salut.
La població de la Comunitat Valenciana, per ser dinàmica i variable, requerix, per a l'adequat abordatge de les seues necessitats de salut, un sistema sanitari amb una ordenació territorial àgil, dinàmica i eficaç, de manera que es garantisca la màxima integració i optimació dels recursos econòmics, tècnics i humans.
El Decret 224/2007, de 16 de novembre, del Consell, aprova el Mapa Sanitari de la Comunitat Valenciana i regula el procediment per a la seua modificació.
Per a complementar el nivell de prestació de servicis i acostar l'atenció a la totalitat de la població de la zona bàsica, es fa necessari el desenvolupament d'un programa d'adequació i millora de consultoris auxiliars municipals d'atenció primària de salut.
En compliment del que s'ha estipulat en l'article 47.11 del Text Refós de la Llei de la Hisenda Pública de la Generalitat, aprovat pel Decret Legislatiu de 26 de juny de 1991, del Consell, i segons que establixen els articles 31 i 32 de la Llei del Consell, i el Decret 120/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Sanitat.
ORDENE
TÍTOL I
Règim d'ajudes
Article 1. Objecte i àmbit
1. L'objecte d'esta orde és establir el règim de concessió d'ajudes de l'Agència Valenciana de la Salut per a l'exercici 2010 per al desenvolupament del programa d'actuació complementària per a l'adequació, reforma o construcció de consultoris auxiliars municipals d'atenció primària en la Comunitat Valenciana.
2. El règim d'ajudes s'aplicarà tal com es determina en els articles següents.
Article 2. Finançament
1. Estes ajudes es financen d'acord amb la dotació consignada per al programa d'ajudes per a la reforma, adequació i construcció de consultoris auxiliars municipals, i queda establida en 1.200.000,00 €, import que queda arreplegat en els Pressupostos de la Generalitat per a l'exercici 2010, en l'aplicació pressupostària 33.74.07.4030.927.47.3, codi de línia T7466, i 800.000,00 € a l'anualitat de 2011, condicionada a l'existència de crèdit adequat i suficient en tal exercici.
2. En funció del cost i duració de la inversió subvencionada, les ajudes regulades en la present convocatòria podran tindre caràcter de despesa plurianual, d'acord amb el que establix l'article 29 del Text Refós del Decret Legislatiu de 26 de juny de 1991, pel qual s'aprova el Text Refós de la Llei de la Hisenda Pública de la Generalitat Valenciana.
Article 3. Actuacions subvencionables
1. Les ajudes que es convoquen són en concepte obres d'adequació, reforma o construcció de consultoris auxiliars municipals d'atenció primària. S'entén per obres d'adequació o reforma les que apareixen definides en l'article 6 de la Llei 30/2007, de 30 d'octubre, de Contractes del Sector Públic.
2. La subvenció concedida només s'ha de destinar a finançar el cost d'execució de l'obra civil amb IVA. Conseqüentment, no s'han de sufragar les despeses generades per la redacció del projecte tècnic, estudis de seguretat, els que es deriven de la direcció d'obra, o qualsevol altre que no estiga directament relacionat amb l'execució de l'obra.
3. Les ajudes que s'establixen en la present orde tenen la consideració de subvenció a fons perdut, i el percentatge d'ajuda a aplicar és el 100% de l'import sol·licitat, sense que este puga superar el cost d'execució del corresponent projecte aprovat, o el d'adjudicació, si és el cas.
4. D'acord amb el que disposa l'article 31.1 de la Llei de 38/2003, de 17 de novembre, General de Subvencions, es consideren despeses subvencionables, en totes i cada una de les anualitats que es contemplen en l'acte de concessió de l'ajuda, aquells que de manera indubtable responguen a la naturalesa de l'activitat subvencionada i es realitzen des del primer dia de l'exercici pressupostari de la convocatòria.
5. D'acord amb el que disposa l'article 31.1 de la Llei 38/2003 se considerarà com a despesa realitzada la que haja sigut executada d'acord amb l'apartat anterior, independentment de la data del seu pagament.
Article 4. Acumulació d'ajudes
L'import de la subvenció no podrà, en cap cas, ser d'una quantia que, aïlladament o en concurrència amb altres ajudes de qualsevol procedència, supere el cost real de l'obra per a la qual es concedix l'ajuda.
Article 5. Beneficiaris
Poden obtindre la condició de beneficiari de les ajudes regulades en la present orde els ajuntaments de la Comunitat Valenciana que complisquen els requisits següents:
a) Que ostenten la titularitat del sòl en el cas de nova construcció o d'ampliació, o de la disponibilitat del local en què es proposa l'adequació o reforma del consultori auxiliar.
b) Que disposen, prèviament a la sol·licitud d'esta ajuda, de la memòria, l'avantprojecte o el projecte d'obra corresponent, prèviament revisat, informat o supervisat per l'Àrea d'Infraestructures i Manteniment de la Direcció General de Recursos Econòmics de l'Agència Valenciana de Salut.
c) No poden obtindre la condició de beneficiari de les subvencions regulades en esta orde les entitats afectades per alguna de les circumstàncies previstes en l'article 13 de la Llei 38/2003, de 17 de novembre, General de Subvencions.
TÍTOL II
Procediment
Article 6. Presentació de sol·licituds
1. A la sol·licitud, d'acord amb el model que figura en l'annex I, firmada per la presidència de la corporació local o representació autoritzada de l'ajuntament, s'ha d'adjuntar la documentació següent:
1) Acreditació de la titularitat del sòl o disponibilitat del local, per mitjà de certificació de la secretaria de l'ajuntament.
2) Declaració responsable de trobar-se al corrent en el compliment de les obligacions tributàries i amb la seguretat social, d'acord amb l'article 24.6 del Reial Decret 887/2006, de 21 de juliol, pel qual s'aprova el Reglament de la Llei General de Subvencions.
3) Declaració responsable de no estar sotmés a alguna de les circumstàncies previstes en l'article 13 de la Llei General de Subvencions.
4) La memòria valorada o el projecte d'execució de les obres per a les quals es realitza la sol·licitud.
5) La fitxa d'alta de manteniment de tercers (Orde de 31.08.2007, de la Conselleria d'Economia, Hisenda i Ocupació. DOCV núm. 5596, d'11.09.2007), per als ajuntaments que sol·liciten l'ingrés de la subvenció en compte diferent de la d'exercicis anteriors o que sol·liciten per primera vegada l'ajuda.
6) La fotocòpia del CIF degudament compulsada, per als ajuntaments que l'hagen modificat respecte a exercicis anteriors o que sol·liciten per primera vegada l'ajuda.
7) Certificat del representant de l'entitat en què conste:
- Pressupost de licitació.
- Ajudes sol·licitades a altres organismes amb especificació d'estos organismes i de la quantia atorgada en cas d'haver estat concedides.
- Programa d'actuació, que garantisca l'execució de les obres en els exercicis establits, tal com arreplega l'article 47.11.i) del Text Refós de la Llei de la Hisenda Pública de la Generalitat Valenciana, tenint en compte que el termini màxim de justificació acaba el 15 de novembre de cada exercici.
- Estat de licitació del projecte, en el qual s'especifique si està pendent de licitació, en fase de licitació, o projecte adjudicat.
2. Examinada la documentació aportada, si no reunix els requisits exigits es requerirà de la persona interessada que, en el termini de 10 dies, esmene la falta o acompanye la documentació necessària amb indicació que si així no ho fera se'l tindrà per desistit de la petició, prèvia resolució que ha de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
3. Els sol·licitants de les ajudes objecte de regulació d'esta orde accepten els acords que adopte la comissió de valoració així com tots els termes d'estes bases.
Article 7. Lloc de presentació de sol·licituds i termini
1. La sol·licitud d'ajuda, dirigida a la Direcció General de Recursos Econòmics, es presentarà, juntament amb la documentació requerida, en la Direcció Territorial de Sanitat de la província on radique el consultori auxiliar per al qual se sol·licita la subvenció, sense perjuí del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i de Procediment Administratiu Comú.
2. El termini per a presentar les sol·licituds és de 30 dies naturals comptats a partir del dia següent al de la publicació d'esta orde en el Diari Oficial de la Comunitat Valenciana. En tot cas, quan el dia concret de finalització del termini fóra dissabte o inhàbil en el municipi interessat o en els que es troben les seus dels servicis territorials, es considera inhàbil amb caràcter general i es prorroga al primer dia hàbil següent.
Article 8. Procediment de concessió d'ajudes i criteris de valoració
1. Les ajudes s'atorguen en atenció als criteris de valoració que es relacionen en l'annex II.
2. L'òrgan administratiu instructor, entés com a tal el cap de l'Àrea d'Infraestructures i Manteniment de la Direcció General de Recursos Econòmics de l'Agència Valenciana de Salut, pot requerir del sol·licitant l'aportació addicional de qualssevol altres documents, informes o dades complementàries que estime necessaris per a resoldre sobre la sol·licitud presentada.
3. El procediment de concessió de subvencions regulades en la present orde, d'acord amb el que establix l'article 22 de la Llei General de Subvencions, és el de concurrència competitiva, regulat en el capítol II del títol I d'eixa llei. Per a això, presidida pel director general de Recursos Econòmics es crea la comissió de valoració, composta per:
1. El/la director/a d'Assistència Sanitària de Zona.
2. El/la cap de l'Àrea d'Infraestructures i Manteniment.
3. El/la cap de l'Àrea de Recursos Econòmics.
4. El/la cap de l'Àrea d'Assistència Sanitària.
5. El/la cap del Servici de Manteniment
6. Un/a tècnic/a designat/ada pel director/a general de Recursos Econòmics.
La comissió analitza els expedients enviats i proposa a la Gerència de l'Agència Valenciana de Salut, com a òrgan competent per a la concessió de les ajudes, la relació prioritzada d'ajuntaments beneficiaris ordenada segons els criteris establits en la present orde, amb el límit del crèdit existent.
Article 9. Resolució de concessió d'ajudes
1. La concessió de les ajudes adopta la forma de resolució de concessió de subvenció i, si és el cas, de conveni de col·laboració. Si les mencionades ajudes s'instrumenten per mitjà de conveni que supose la terminació convencional del procediment, cal ajustar-se al que disposa l'article 54 bis del Text Refós de la Llei de la Hisenda Pública de la Generalitat.
2. Les resolucions de concessió han de fixar la quantia i incorporar, si és el cas, les condicions i obligacions operatives que afecten el desenvolupament del projecte i obra, que en cap cas poden contravindre el que disposa esta orde.
3. En el cas que les ajudes concedides tinguen caràcter plurianual, l'eficàcia de la concessió queda condicionada a l'existència de crèdit adequat i suficient en els pressupostos de la Generalitat corresponents a l'exercici per al qual es concedixen.
4. La resolució de concessió es notifica de forma individualitzada a cada persona interessada, en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. La resolució de concessió de les ajudes s'ha de publicar en el Diari Oficial de la Comunitat Valenciana, en compliment del que establix la Llei General de Subvencions sobre publicitat de les subvencions concedides.
6. El termini màxim per a resoldre i notificar la concessió d'ajudes serà de sis mesos comptadors des del dia de la publicació d'esta orde en el Diari Oficial de la Comunitat Valenciana. Transcorregut el termini sense que hi haja recaigut una resolució, s'entén desestimada la sol·licitud de concessió d'ajuda, en els termes previstos en l'article 44 de la Llei 30/1992, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat.
7. Les resolucions a què es referixen els paràgrafs anteriors exhaurixen la via administrativa i en contra es pot interposar un recurs potestatiu de reposició davant del conseller en el termini d'un mes, comptador des de l'endemà de la notificació, d'acord amb el que establixen els articles 116 i 117 de la Llei 30/1992; o bé recurs contenciós administratiu davant del jutjat competent, en el termini de dos mesos comptador des del següent al de la notificació de la resolució de concessió corresponent, de conformitat amb el que preveu l'article 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa.
Article 10. Resolució d'incidències
1. És competència del director general de Recursos Econòmics de l'Agència Valenciana de Salut, la resolució d'incidències que es produïsquen amb anterioritat o posterioritat a la concessió, i en especial els supòsits de:
- Pròrrogues en l'execució de les obres.
- Modificats justificats del projecte.
- Minoració de la subvenció concedida.
2. Hom delega el director general de Recursos Econòmics de l'Agència Valenciana de Salut per a la resolució dels expedients de desistiment, minoració i revocació.
3. En qualsevol moment de la vigència de l'expedient, l'ajuntament beneficiari ha d'actualitzar la documentació presentada que haja patit alguna modificació i comunicar altres ajudes que haja obtingut o sol·licitat amb posterioritat a la data de presentació de la sol·licitud.
Article 11. Obligacions dels beneficiaris
Els ajuntaments que sol·liciten ajudes i se'ls en concedisquen, adquirixen les obligacions següents:
1. Realitzar l'activitat objecte de la subvenció i acreditar-ho en la forma fixada en esta orde.
2. Respondre sobre la veracitat dels documents aportats.
3. Actualitzar la documentació presentada que haja patit alguna modificació o la vigència de la qual haja finalitzat amb anterioritat a la liquidació de les ajudes.
4. Realitzar les obres segons el projecte d'execució revisat i informat favorablement per l'Àrea d'Infraestructures i Manteniment de la Direcció General de Recursos Econòmics de l'Agència Valenciana de la Salut.
5. Complir totes i cada una de les obligacions establides en l'article 14 de la Llei General de Subvencions.
6. Fer constar, en tota la informació o documentació que s'oferisca sobre els centres subvencionats, la col·laboració i finançament de la Generalitat, a través de l'Agència Valenciana de Salut, segons format facilitat en l'annex número III d'esta orde. Una vegada finalitzades les obres, s'ha d'especificar en un cartell exterior la col·laboració de l'Agència Valenciana de Salut amb l'ajuntament, segons el model que es facilita en l'annex IV d'esta orde.
7. Fer el reintegrament dels fons percebuts en els supòsits previstos en l'article 37 de la Llei General de Subvencions.
8. Assegurar que el consultori auxiliar no ha de variar de destí en un període mínim de 12 anys des de la finalització de les obres, excepte acord exprés de la Conselleria de Sanitat.
9. Assumir, si és el cas, l'aportació econòmica per la diferència entre l'import de la concessió i el cost total de la inversió per a la qual se sol·licita la subvenció, de manera que es garantisca l'execució de l'obra i les variacions pressupostàries, si se n'originen durant l'execució. La dita aportació ha d'acreditar-se, en el termini de 30 dies següents a la notificació de la resolució, per mitjà d'un certificat de l'acord adoptat per l'òrgan competent de l'ajuntament, en el qual es comprometa per a l'exercici vigent el crèdit necessari. En cas de despesa plurianual l'ajuntament ha d'aportar l'aprovació de tal despesa plurianual i la seua qualificació com a despesa obligatòria.
10. Complir amb la normativa d'integració laboral de persones amb discapacitat, o si és el cas, l'exempció de la dita obligació, en aplicació del Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l'ocupació de les persones amb discapacitat.
TÍTOL III
De l'inici i execució de les obres i del pagament i justificació de les subvencions
Article 12. Inici de les obres
1. Les obres començaran en el termini màxim de tres mesos comptadors a partir de la notificació de la concessió de l'ajuda i, dins d'este termini, cal haver presentat:
a) Còpia compulsada del contracte de la totalitat de les obres, com a document acreditatiu de l'import d'adjudicació de les obres.
b) Original o còpia compulsada de l'acord de l'ajuntament que aprova l'adjudicació de l'obra.
c) Original o còpia compulsada de l'acta d'inici d'obra.
d) Quan l'obra s'execute per administració directa, original o còpia compulsada de l'acord de l'ajuntament en este sentit.
2. Es poden concedir ajudes a obres ja iniciades amb anterioritat a la resolució d'adjudicació, quan les inversions que es justifiquen corresponguen a certificacions d'obra emeses dins de l'exercici pressupostari de la convocatòria.
Article 13. Execució de les obres
1. L'execució de les obres s'ha dur a terme dins del termini previst en la resolució d'atorgament de la subvenció, i del projecte o memòria elaborat pel propi ajuntament i aprovat per l'Àrea d'Infraestructures i Manteniment de la Direcció General de Recursos Econòmics.
2. Si per causes justificades es presentara un desajust en el termini d'execució de les obres, podran redistribuir-se els imports aprovats, sense variar-ne la quantitat màxima establida, mitjançant una resolució del director gerent de l'Agència Valenciana de Salut i sempre condicionat a l'existència de crèdit adequat i suficient en l'exercici pressupostari corresponent.
3. El control de l'execució i seguiment de les obres, correspon a la Direcció General de Recursos Econòmics de l'Agència Valenciana de Salut, a través de l'Àrea d'Infraestructures i Manteniment, en col·laboració amb el corresponent director/a d'Atenció Primària del Departament de Salut.
4. L'Àrea d'Infraestructures i Manteniment ha d'expedir, a la conclusió de les obres, si és el cas, una certificació que n'acredite la correcta execució i finalització.
Article 14. Pagament i justificació
1. El pagament i la justificació d'estes ajudes es realitzaran d'acord amb el que s'ha estipulat en l'article 47 bis.1.d) del Text Refós de la Llei de la Hisenda Pública de la Generalitat.
2. En la resolució per mitjà de la qual s'atorgue la subvenció per a l'adequació, reforma o construcció es pot anticipar un 15% de l'import total de l'ajuda, que s'ha de fer efectiu una vegada l'entitat beneficiària presente la documentació especificada en l'article 12.1 d'esta orde. L'import anticipat es descompta dels successius lliuraments expedits contra certificació de l'obra aprovada.
3. En el cas que es produïsca alguna baixa per diferència entre el pressupost de licitació i el d'adjudicació de l'obra, s'entén que la quantia de la subvenció queda fixada en l'import d'adjudicació, sempre que el finançament de l'Agència Valenciana de Salut es referisca a la totalitat del pressupost de l'obra.
4. Els pagaments s'efectuen contra certificacions d'obres expedides per personal tècnic competent, d'acord amb les condicions de finançament establit i de conformitat amb el projecte presentat. Les certificacions s'han de presentar davant de l'Àrea d'Infraestructures i Manteniment de la Direcció General de Recursos Econòmics, d'acord amb el model oficial que figura en l'annex V, acompanyades dels originals de les corresponents factures, que han d'estar aprovades pel ple de la corporació, per la comissió de govern o òrgan municipal competent.
5. Quan l'execució de les obres la faça el propi ajuntament, ha d'enviar-se a l'Àrea d'Infraestructures i Manteniment de la Direcció General de Recursos Econòmics la relació certificada de tots els manaments de pagament, emesos per la secretaria/interventor/a de l'ajuntament, directament relacionats amb les despeses de l'obra.
6. Constituirà, en tot cas, requisit previ per al pagament, l'expedició per l'Àrea d'Infraestructures i Manteniment de la Direcció General de Recursos Econòmics del corresponent certificat de comprovació i aprovació de justificants.
7. El termini de justificació de les ajudes finalitza el 15 de novembre de cada exercici econòmic per al qual es va concedir l'ajuda. L'incompliment d'este requisit pot donar lloc al desistiment sense efectes o a la minoració de l'ajuda corresponent a l'exercici en què este es produïsca.
8. Si la subvenció superara el cost real de l'obra, o si com a conseqüència de la disminució del cost global de l'obra projectada, s'haguera abonat un import superior al percentatge de participació de l'administració, es farà el reintegrament de l'excés obtingut.
Article 15. Control de les accions
L'Agència Valenciana de Salut, pels seus propis mitjans o a través d'òrgan o entitat que designe, pot en tot moment efectuar totes les actuacions de verificació, comprovació i inspecció del projecte i de les obres objecte d'ajuda que considere necessàries.
Article 16. Reintegrament
1. Es pot deixar sense efecte la subvenció concedida o minorar-ne la quantia, amb reintegrament de les quantitats percebudes i l'exigència dels interessos de demora des del moment del pagament de la subvenció en els supòsits de l'article 37 de la Llei General de Subvencions.
2. La subvenció queda condicionada a l'obtenció de la certificació acreditativa de la correcta i completa execució, després de la supervisió de les obres executades, una vegada acabades i abans de la posada en funcionament.
4. El procediment de reintegrament de subvencions s'iniciarà d'ofici per acord de l'òrgan competent, bé per pròpia iniciativa, bé com a conseqüència d'orde superior, a petició raonada d'altres òrgans o per denúncia. També s'inicia a conseqüència de l'informe de control financer emés per la Intervenció General de l'administració autonòmica. En la tramitació del procediment es garantirà, en tot cas, el dret de la persona interessada a l'audiència.
5. El termini màxim per a resoldre i notificar la resolució del procediment de reintegrament és de 12 mesos des de la data de l'acord d'iniciació.
6. Les quantitats a reintegrar tenen la consideració d'ingrés de dret públic per al procediment aplicable a la seua cobrança.
DISPOSICIONS ADDICIONALS
Primera
Els crèdits que es consignen tenen caràcter màxim, i no poden concedir-se subvencions una vegada s'esgoten, circumstància que s'ha de publicar en el Diari Oficial de la Comunitat Valenciana.
Segona
L'eficàcia d'esta convocatòria queda condicionada a l'existència de crèdit adequat i suficient, en els pressupostos de despeses per a l'exercici 2010, en l'aplicació pressupostària 84.05.27.7050.609.89.2, codi de línia T7466.
Les presents bases s'apliquen per a successives convocatòries. En este cas, l'Agència Valenciana de Salut ha de dictar una resolució en què indicarà el crèdit global màxim, l'aplicació pressupostària i el codi de línia que servisca de suport a les bases, i la seua eficàcia queda condicionada a l'existència de crèdit adequat i suficient en els pressupostos respectius. La convocatòria s'ha de publicar en el Diari Oficial de la Comunitat Valenciana.
Tercera
Per a tot allò que no regule esta orde, cal ajustar-se al que disposa la Llei 38/2003, de 17 de novembre, General de Subvencions, i al Decret Legislatiu de 26 de juny de 1991, de la Generalitat, pel qual s'aprova el Text Refós de la Llei de la Hisenda Pública de la Generalitat.
Quarta
Les ajudes objecte d'esta convocatòria no necessiten ser notificades a la Comissió Europea ja que no tenen els requisits de l'apartat 1 de l'article 107 del Tractat de Funcionament de la Unió Europea, i en concret perquè no suposen avantatge econòmic, per no exercir activitat econòmica els beneficiaris.
DISPOSICIONS FINALS
Primera
S'autoritza el/la director/a de l'Agència Valenciana de Salut perquè dicte totes les instruccions que siguen necessàries per al desplegament d'esta orde.
Segona
Esta orde vigix l'endemà d'haver estat publicada en el Diari Oficial de la Comunitat Valenciana.
Tercera
Contra les bases de la present convocatòria es pot interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació, segons que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa. Tot això sense perjuí de la possibilitat d'interposar qualsevol altre recurs que estimen oportú.
València, 6 de maig de 2010
El conseller de Sanitat,
MANUEL CERVERA TAULET
ANNEX I / ANEXO IANNEX II
Criteris de valoració

ANNEX III
Model de logotip i
cartell exterior de col·laboració entre institucions
Colors
- Fons del senyal: blanc.
- Banda inferior per a entitats col·laboradores: roig 186 C.
- Tipus: blanc/roig 186 C.
Tipografies
- Verdana (versió bold en majúscules i minúscules).
Conceptes que es detallen en el logotip o cartell, idioma i llegendes
- La senyalització s'escriu en una sola llengua, la utilitzada en el lloc d'ubicació segons la Llei 4/1983, 23 de novembre. Es retola enespanyol o valencià segons siga el municipi castellanoparlant o valencianoparlant.
- Marca: Agència Valenciana de Salut.
- Títol: "Consultori d..." o "Consultorio de..."
- Entitats col·laboradores: Conselleria de Sanitat de la Generalitat Valenciana i l'ajuntament.
Característiques del cartell
Xapa d'acer, de 0,70 metres de llarg i 0,70 metres d'alt (banda inferior roja, de 0'20 metres d'alt per 0'70 de llarg, fons blanc de 0,50 d'alt per 0,70 de llarg), amb tractament de cataforesi, o galvanitzat o alumini extrusionat, lletres pintades o de vinil, fixat a la façana.
IMATGE DEL CARTELL IDEALITZATANNEX IV
Final d'obra. Cartell exterior de col·laboració entre institucions
Colors
- Fons del senyal: blanc.
- Banda inferior per a entitats col·laboradores: blau 280 C.
- Tipus: blanc/blau 280 C.
Tipografies
- Verdana (versió bold en majúscules i minúscules).
Conceptes que es detallen en el logotip o cartell, idioma i llegendes
- La senyalització s'escriu en una sola llengua, la utilitzada en el lloc d'ubicació segons la Llei 4/1983, 23 de novembre. Es retola en espanyol o valencià segons siga el municipi castellanoparlant o valencianoparlant.
- Marca: Agència Valenciana de Salut.
- Títol: "Consultori d..." o "Consultorio de..."
- Entitats col·laboradores: Conselleria de Sanitat de la Generalitat Valenciana i l'ajuntament.
- Característiques del cartell
Xapa d'acer, de 0,70 metres de llarg i 0,70 metres d'alt (banda inferior roja, de 0,20 metres d'alt per 0,70 de llarg, fons blanc de 0,50 d'alt per 0,70 de llarg), amb tractament de cataforesi, o galvanitzat o alumini extrusionat, lletres pintades o de vinil, fixat a la façana.
IMATGE DEL CARTELL IDEALITZAT